Dežo Ursiny

**Dezider „Dežo“ Ursiny** (* 4. október 1947, Bratislava – † 2. máj 1995, Bratislava) bol slovenský bigbítový a artrockový hudobník, skladateľ a spevák. Spolu s Mariánom Vargom a Pavlom Hammelom tvorí trojicu hlavných zakladateľov modernej slovenskej rockovej hudby. Profesionálne sa venoval dokumentárnej filmovej tvorbe, kde sa uplatnil ako režisér, dramaturg, scenárista, autor námetov a filmovej hudby. Gro jeho hudobnej kariéry je späté s básnikom a jeho dvorným textárom Ivanom Štrpkom, s ktorým spolupracoval na jedenástich štúdiových albumoch.

27. júna 2021 bol vyznamenaný prezidentkou in memoriam za mimoriadne zásluhy o kultúrny rozvoj Slovenskej republiky (Pribinov kríž II. triedy).

V ankete RTVS Najväčší Slovák v roku 2019 bol  vyhodnotený na 83. mieste.

## Hudobná kariéra
### The Beatmen, The Soulmen
Dežo Ursiny dostal svoju prvú gitaru ako 11-ročný. Počas štúdia na elektrotechnickej priemyslovke hral v rokoch 1963 – 1964 v skupine Fontána. Koncom roka 1964 sa stal členom a lídrom skupiny The Beatmen, pre ktorú začal písať skladby výrazne ovplyvnené tvorbou skupiny The Beatles. V roku 1965 so skupinou absolvoval niekoľko koncertov v Prahe (Divadlo Spejbla a Hurvínka, divadlo Rokoko, Zjazdový palác a vystúpenie v rámci premiéry filmu *[[Nylonový mesiac (film)|Nylonový mesiac]]*). V tomto období skupina vydala dva single: *Break It / Let's Make a Summer* a *Safely Arrived / The Enchanted Lie*.

Na jar v roku 1966 The Beatmen vystúpili v Mníchove a v bratislavskej športovej hale boli predkapelou koncertu skupiny Manfred Mann. V tom istom roku sa kapela rozišla, jej členovia emigrovali a Ursiny spolu s Fedorom Frešom a Vladimírom Mallým založili v roku 1967 skupinu The Soulmen, ktorej tvorba bola ovplyvnená hudbou skupiny Cream. 

V rovnakom roku Ursiny začal študovať na VŠMU filmovú a televíznu dramaturgiu a skupina The Soulmen v decembri zvíťazila ako najlepšia kapela na I. česko-slovenskom beatovom festivale v pražskej Lucerne. V priebehu februára a marca roku 1968 skupina absolvovala koncertné turné po Maďarsku, a v máji, po spoločnom vystúpení so skupinou Prúdy v Nitre, sa The Soulmen rozpadli.

### Provisorium
Po rozpade skupiny sa Ursiny neúspešne pokúsil založiť projekt The New Soulmen, avšak v auguste roku 1970 po tom, ako sa spojil s klaviristom Jaroslavom Filipom, založil skupinu Provisorium. V roku 1972 nahral spolu s pražskými hudobníkmi z formácie Flamengo svoj prvý sólový album s eponymným názvom, naspievaným v angličtine. V tom istom roku ukončil štúdium na VŠMU a zúčastnil sa na konkurze na internú ašpirantúru Umenovedného ústavu SAV. Začiatkom februára roku 1974 začal pracovať vo filmových ateliéroch na Kolibe ako dramaturg krátkeho filmu.

Ursiny sa v roku 1974 zoznámil s básnikom Ivanom Štrpkom, s ktorým v roku 1977 spolupracoval na svojom prvom po slovensky naspievanom albume *[[Pevnina detstva]]*. Hudobnej formácii, s ktorou Ursiny nahrával, zostal názov Provisorium, ktorý výstižne charakterizoval jej neustále meniace sa obsadenie. Pretože boli kompozície, ktoré skupina nahrávala, zamerané viac na textovú stránku a nie na chytľavé melodické frázovanie, hodili sa skôr na sústredené počúvanie a Ursiny sa v 70. rokoch na koncertných pódiách objavoval iba zriedkavo. 

V tomto období sa venoval aj tvorbe filmovej hudby. Zložil hudbu k filmom *[[Bubeník Červeného kríža]]* a *[[Povieme si to na budúce leto]]*.

### Burčiak
V roku 1979 sa Ursiny spojil s hudobným producentom a hráčom na basovej gitare Pavlom Daněkom a založili zoskupenie Burčiak, ktoré nahralo Ursinyho ďalší album *[[Nové mapy ticha]]*. Platňa obsahovala kratšie piesne vhodnejšie pre koncertné pódiá, na ktorých sa Ursiny spolu s Burčiakom objavil v roku 1979. Ursiny s touto formáciou následne pripravil aj svoj najúspešnejší album *[[Modrý vrch (album)|Modrý vrch]]*, ktorý bol vďaka svojej muzikálnosti a väčšej jadrnosti textov prístupný širšiemu poslucháčskemu publiku.

V 80. rokoch pokračoval v komponovaní filmovej hudby a skladateľsky sa podieľal na televíznom muzikáli *[[Neberte nám princeznú]]*. So skupinou Burčiak spolupracoval ako spevák na nahrávaní jej dvoch profilových albumov *[[Pop Scop]]* (1981) a *[[Stala sa nám láska]]* (1989), na ktorých okrem neho účinkovalo viacero ďalších slovenských spevákov.

### Prognóza
Okolo roku 1982 začal Ursiny spolupracovať s hudobnou skupinou Prognóza, s ktorou nahral svoj ďalší album nazvaný *[[4/4]]*. Na nasledujúcom albume *[[Bez počasia]]* sa Ursinyho sprievodné teleso natrvalo vrátilo k názvu Provisorium. Ursiny sa začal objavovať v televíznych programoch ako Televízny klub mládeže či Triangel, jeho piesne sa tiež častejšie hrávali v rádiách. V roku 1986 opäť s účasťou Jaroslava Filipa, ktorý ho odvtedy už neopustil, nahral album *[[Zelená (album)|Zelená]]*, v roku 1987 album *[[Na ceste domov]]* a posledným titulom dekády boli *[[Momentky]]* z roku 1990. Všetky sa vyznačujú výraznou introverziou ako po hudobnej tak i textovej stránke.

## Choroba a predčasný koniec
V roku 1989 Ursinymu diagnostikovali rakovinu jazyka, koncom roka absolvoval operáciu. V roku 1991 režíroval film s názvom *[[O rakovine a nádeji]]*, prepustili ho zo Slovenskej filmovej tvorby a zároveň vydal album *[[Do tla]]*, ktorý reagoval na zmenu politického režimu a vyrovnávanie sa s minulosťou. Nasledujúci rok mu vyšiel dvojalbum *[[Ten istý tanec]]*, na ktorom sa Ursiny po prvýkrát predstavil ako textár väčšiny skladieb. Posledný štúdiový album *[[Príbeh (Dežo Ursiny)|Príbeh]]* vydal v roku 1994. Na jeseň absolvoval pobyt u ľudových liečiteľov na Filipínach.

V rokoch 1992 a 1994 nakrútil filmy *[[Dom Matky Terezy]]* a *[[Obrázky z výletu za plot blázinca]]*. Začiatkom roku 1995 začal s režisérom Ivom Brachtlom pripravovať materiály na ďalší dokument *Interrupcia, eutanázia, trest smrti, samovražda*, ktorý už však nedokončil. Film neskôr vyšiel pod názvom *[[Času je málo a voda stúpa]]*. 

Dežo Ursiny zomrel 2. mája 1995 vo svojom byte v Bratislave-Dúbravke. Pohreb mal o tri dni v bratislavskom krematóriu.

## Osobný život
Dežo Ursiny sa narodil ako prvé dieťa Eleny a Dezidera Ursinyovcov. Matka bola učiteľkou anglického jazyka, otec zastával rozličné funkcie, od riaditeľa obchodnej akadémie po ústredného inšpektora pre odborné školy. Má o sedem rokov mladšiu sestru Elenu. Jeho ujom z matkinej strany je akademický maliar Vojtech Mensatoris, vzdialeným príbuzným z otcovej strany zase politik Ján Ursíny. 

V roku 1972 sa jeho prvou manželkou stala Kateřina, výtvarníčka českého pôvodu, s ktorou má dcéru Markétu (*1974). Po rozvode sa v roku 1977 oženil so zubnou lekárkou Soňou, s ktorou má syna Jakuba (*1977). V roku 1983 sa počas služobnej cesty v Bulharsku zoznámil s Marijou, kolegyňou z filmárskej brandže. Zo vzťahu sa narodil syn Liubomir Dezider (*1984). Obaja synovia sú takisto hudobníkmi. Po odlúčení od manželky mal Ursiny od roku 1991 až do svojej smrti vzťah s českou ilustrátorkou Zdenkou Krejčovou.

Dežo Ursiny je absolventom Strednej priemyselnej školy elektrotechnickej v Bratislave (1962 – 1966), odbor oznamovacia elektrotechnika, a Divadelnej fakulty Vysokej školy múzických umení v Bratislave, odbor filmová a televízna dramaturgia (1967 – 1973). Väčšinu svojho života bol zamestnaný ako dramaturg v Štúdiu krátkych filmov Slovenskej filmovej tvorby Koliba (1974 – 1991).

Vyrastal na Dohnányho ulici, neskôr žil na Urbánkovej a Fedákovej ulici v Bratislave.

## Diskografia
### LP
**Pôvodné:**
* *[[Provisorium (album)|Provisorium]]* (1973)
* *[[Pevnina detstva]]* (1978)
* *[[Nové mapy ticha]]* (1979)
* *[[Modrý vrch (album)|Modrý vrch]]* (1981)
* *[[4/4]]* (1983)
* *[[Bez počasia]]* (1984)
* *[[Zelená (album)|Zelená]]* (1986)
* *[[Na ceste domov]]* (1987)
* *[[Momentky]]* (1990)
* *[[Do tla]]* (1991)
* *[[Ten istý tanec]]* (1992)
* *[[Príbeh (Dežo Ursiny)|Príbeh]]* (1994)

**Exportné:**
* *[[The Blue Hill]]* (1983) 
* *[[Without Weather]]* (1984) 
* *[[Green]]* (1986) 
* *[[On the Way Home]]* (1987)

**Soundtracky:**
* *[[Neberte nám princeznú (album)|Neberte nám princeznú]]* (2001)
* *[[P+L]]* (2018)

**Koncertné:**
* *[[Posledný príbeh: Live]]* (2000)
* *[[Tisíc izieb]]* (2014)
* *[[The Beatmen Are Goin' On: Live in Bratislava 1965]]* (2016) – so skupinou The Beatmen

**Kompilačné:**
* *[[Pevniny a vrchy]]* (1997)
* *[[Pevniny a vrchy 2 (Rarity)]]* (2000)
* *[[Hra je hra: Výber 1980 – 2000]]* (2014)
* *[[Let's Make a Summer (album)|Let's Make a Summer]]* (2024)
* *[[Neviditeľný spevák]]* (2025)

### EP
* „Sample of Happiness“ / „Wake Up“ / „I Wish I Were“ / „Baby do not Cry“ (1968) – so skupinou The Soulmen

### SP
* „The Enchanted Lie“ / „Safely Arrived“ (1965) – so skupinou The Beatmen
* „Break It“ / „Let's Make a Summer“ (1965) – so skupinou The Beatmen
* „Break It“ / „The Enchanted Lie“ (1965) – so skupinou The Beatmen
* „Hra je hra“ / „Stá pieseň o daždi“ (1980) – so skupinou Burčiak

### DVD
* *[[Dežo Ursiny 70]]* (2018)

### Cover verzie
* „Apple Tree in Winter“ – Fermata (*[[Next (album Fermaty)|Next]]*, 2005)**
* „Apple Tree in Winter“ – Fermata (*[[Live v Klube za zrkadlom (DVD)|Live v Klube za zrkadlom]]*, 2007)**
* „Apple Tree in Winter“ – Marta Kubišová (*[[Songy a nálady]]*, 1993)*
* „Baby Do Not Cry“ – Jaroslav Filip (*[[Človek hromadného výskytu]]*, 2002)**
* „Baby Do Not Cry“ – Andrej Šeban (*[[Čo dom dal]]*, 1993)**
* „Gol den lip“ – Samuel Tomeček (soundtrack k filmu *[[Muzika (soundtrack)|Muzika]]*, 2008)***
* „I Wish I Were“ – Hex (*[[Abrakadabra (album)|Abrakadabra]]*, 1993)
* „Ktosi ešte bdie“ – Květy (*[[Hudební ceny Vinyla 2015]]*, 2015)***
* „Let's Make a Summer“ – Miroslav Žbirka (*[[K.O.]]*, 1990)
* „Let's Make a Summer“ – Grapefruit Death a Peter Uherčík (*[[50 rokov bigbítu: Dokument z koncertu]]*, 2013)***
* „Modrý vrch II“ – This Is Kevin (*[[Slowly to the Sun]]*, 1999)****
* „Ranné správy“ – Živé kvety (*[[Pozdrav Slnku]]*, 2018)***
* „Dnes v noci" - Tomáš Sloboda a Sounds Like This (nahrávka je súčasťou kompilácie ,,Hudba pre xmasy"  Rádia FM a Slovenského rozhlasu, 2016)
* „Spojenie uprostred jesene“ – Wedding Band (*[[Na československom žúre]]*, 2003)
* „Tisíc izieb“ – Radek Pastrňák (*[[Na Kloboučku 1]]*, 1995)***
* „Tri slová“ – Andrej Šeban (nahrávka pre Slovenský rozhlas, 1993)**
* „Tri slová“ – Wedding Band (*Na československom žúre*, 2003)
* „Tri slová“ – Vec („Slovák / Krv na rukách“, 2018)*****
* „Tri slová“ – Kristin Lash & Jakob Grey (vládny TV spot, 2020)
* „Tvár v zrkadle“ – Samuel Tomeček (*[[Ikony (Samuel Tomeček)|Ikony]]*, 2017)

(*) S českým textom pod názvom „Dubnový strom v říjnu“
(**) Inštrumentálna verzia
(***) Album alebo DVD rozličných interpretov
(****) Skladba „Slowly to the Sun“ obsahuje sampel zo skladby „Modrý vrch II“
(*****) Skladba „Slovák“ obsahuje motív refrénu zo skladby „Tri slová“

## Filmografia
* *[[Pieseň pre teba]]* (1980), réžia
* *[[Sanitrárovci]]* (1980), scenár, réžia s Mariánom Urbanom
* *[[Gajdoš Antalík]]* (1982), scenár, réžia s Mariánom Urbanom
* *[[Spievanie na zore]]* (1982), réžia s Jurajom Lihositom
* *[[Vôňa života]]* (1986), námet, scenár, réžia
* *[[O rakovine a nádeji]]* (1991), námet, scenár, réžia
* *[[Dom Matky Terezy]]* (1992), námet, scenár, réžia
* *[[Obrázky z výletu za plot blázinca]]* (1994), námet, scenár, réžia
* *[[Času je málo a voda stúpa]]* (1997),* námet, scenár, réžia s Ivanom Brachtlom
* *[[6 × Dežo Ursiny]]* (2013)**

(*) Film je známy aj pod pracovným názvom *Interrupcia, eutanázia, trest smrti, samovražda*
(**) Súborné vydanie titulov *Sanitrárovci*, *Gajdoš Antalík*, *O rakovine a nádeji*, *Dom Matky Terezy*, *Obrázky z výletu za plot blázinca*, *Času je málo a voda stúpa*

## Bibliografia
* *[[Moja milá pani: Listy Zdenke Krejčovej]]* (2007)
* *[[Ahoj Tato – Milý Kubo]]* (2015) – s Jakubom Ursinym
* *[[Jabloň v zime: Listy Eve Rosenbaumovej]]* (2016)
* *[[Zápisník 1990 – 1992]]* (2017)
* *[[Dežo Ursiny: Spevník]]* (2017)

## Diela o Dežovi Ursinym
* *[[Dežo Ursiny: Pevniny a vrchy]]* (1997), knižná biografia, autor: Marián Jaslovský 
* *[[Momentky (film)|Momentky]]* (2008), dokumentárny film, réžia: Peter Krištúfek

## Referencie

## Externé odkazy
* Oficiálna stránka Deža Ursinyho
* Fotografia Deža Ursinyho 

## Iné projekty

Kategória:Dežo Ursiny
Kategória:Slovenskí rockoví speváci
Kategória:Slovenskí rockoví gitaristi
Kategória:Slovenskí skladatelia modernej hudby
Kategória:Slovenskí textári piesní
Kategória:Slovenskí režiséri dokumentárnych filmov
Kategória:Slovenskí scenáristi dokumentárnych filmov
Kategória:Slovenskí dramaturgovia dokumentárnych filmov
Kategória:Absolventi Vysokej školy múzických umení
Kategória:Osobnosti z Bratislavy
Kategória:Laureáti Pribinovho kríža II. triedy
Kategória:Držitelia ceny Igric